Na temelju članka 32. stavka 1. i članka 33. stavka 1. Zakona o udrugama („Narodne novine“ broj 74/14, 70/17, 98/19. i 151/22) i članaka 30. Statuta Općine Kloštar Podravski („Službeni glasnik Koprivničko-križevačke županije“ broj 4/21), Općinsko vijeće Općine Kloštar Podravski na 23. sjednici održanoj 29. studenog 2023. godine donijelo je

**PROGRAM**

**javnih potreba u području djelovanja udruga na području Općine Kloštar Podravski za 2024. godinu**

**Članak 1.**

Programom javnih potreba u području djelovanja udruga na području Općine Kloštar Podravski za 2024. godinu (u daljnjem tekstu: Program) utvrđuju se javne potrebe koje obuhvaćaju djelatnosti, programe i aktivnosti od interesa za Općinu Kloštar Podravski, s ciljem poticanja građana na aktivno uključivanje i sudjelovanje u razvoju lokalne zajednice:

- nesmetano izražavanje, zastupanje i uvažavanje različitih interesa i vrednota,

- pokretanje inicijativa usmjerenih na određene društvene mjere,

- poticanje međusobnog udruživanja, povezivanja i suradnje u rješavanju općih interesa,

- jačanje kapaciteta organizacija civilnog društva,

- aktivnosti udruga i organizacija civilnog društva od općeg interesa na području zaštite zdravlja, socijalne skrbi, zaštite okoliša i prirode, umjetnosti, kulture, zaštite i očuvanja kulturnih dobara, sporta, održivog razvoja, razvoja lokalne zajednice, međunarodne razvojne suradnje, poljoprivrede, te drugih aktivnosti koje se po svojoj prirodi, odnosno posebnim propisima o financiranju javnih potreba u određenom području mogu smatrati djelovanjem od interesa za opće dobro.

**Članak 2.**

Za ostvarivanje javnih potreba iz članka 1. ovog Programa, osigurat će se sredstva u Proračunu Općine Kloštar Podravski za 2024. godinu (u daljnjem tekstu: Proračun).

**Članak 3.**

 Program provodi Općina Kloštar Podravski u suradnji s udrugama i pruža im materijalnu i nematerijalnu podršku. Radi sufinanciranja projekata udruga, Općina Kloštar Podravski objavljuje javne pozive. Projektne prijedloge ocjenjuje Povjerenstvo za ocjenjivanje projekata sukladno Pravilniku o financiranju programa i projekata udruga koji su od interesa za Općinu Kloštar Podravski i predlaže sufinanciranje sukladno sredstvima osiguranim u Proračunu.

**Članak 4.**

Sufinanciraju se projekti od interesa za opće dobro, čije provođenje kroz dugoročni ili vremenski ograničeni rok daje vidljivu dodanu društvenu vrijednost kojom se podiže kvaliteta života pojedinaca i unapređenje razvoj šire društvene zajednice, u sljedećim područjima:

- kultura i umjetnost,

- očuvanje tradicije i običaja,

- povećanje turističke ponude,

- tradicionalne manifestacije,

- poljoprivreda, ribarstvo, održivi razvoj,

- rad sa starijim osobama,

- promicanje zdravog načina života i zaštita zdravlja,

- zaštita životinja, okoliša i prirode.

**Članak 5.**

Za javne potrebe iz članka 1. ovog Programa osiguravaju se sredstva u Proračunu za aktivnosti, poslove i djelatnosti od značaja za Općinu Kloštar Podravski, i to kako slijedi:

1. Za sufinanciranje programa udruga u području **kulture i umjetnosti uz očuvanje tradicije i običaja,** koji obuhvaćapromicanje likovne kulture, muzejsko-galerijskih postava, glazbenog usavršavanja, glazbeno-scenske i plesne promocije i usavršavanja, kazališnih djelatnosti, organiziranje kulturnih priredbi sa svrhom očuvanja kulturne baštine, prezentaciju starih zanata, oruđa i alata, narodnu glazbu i narodne nošnje, kulturnu i gastronomsku baštinu, tradicionalne sorte voća, povrća, ukrasnog bilja i ljekovitog bilja, te tradicionalne prerađevine od voća i povrća, aktivnosti koje oživljavaju stare, povijesno značajne dijelove općine, razvoj svijesti o kulturno-etnografskom blagu ovog kraja.

2. Za sufinanciranje programa udruga u području **povećanje turističke ponude i održavanja tradicionalnih manifestacija,** koji obuhvaća prezentaciju kulturne baštine i turističkih manifestacija, kulturno-edukativne ponude, gastronomske i enološke ponude, rekreativno- sportske ponude, lovni turizam, izradu suvenira, obogaćenje kulturnog života i turističku ponudu općine, prezentiranje kreativnog rada i stvaralaštva, kulturnog stvaralaštva, organiziranje sportskih, plesnih, kulturnih susreta, promicanje vrijednosti domovinskog rata.

3. Za sufinanciranje programa udruga u području **poljoprivrede, ribarstva i održivog razvoja,** koje obuhvaća razvoj projekata ruralnog razvoja, edukacije i posjete primjerima dobre prakse financiranja projekata iz EU Fondova i Nacionalnih fondova, aktivnosti koje potiču održivi razvoj, sportski ribolov, očuvanje postojećih biljnih i životinjskih vrsta, projektne ideje razvoja koji ne smije ugrožavati budućnost dolazećih naraštaja trošenjem neobnovljivih izvora i dugoročnim devastiranjem i zagađivanjem okoliša.

4. Za sufinanciranje programa **rad sa starijim osobama,** koje obuhvaća promicanje aktivnog starenja i povećanje socijalne uključenosti u život zajednice, sportsko-rekreativne, kreativne i edukativne aktivnosti, aktivnu brigu o vlastitom zdravlju, educiranje o određenim zdravstvenim problemima, očuvanje zdravlja i zdrave prehrane, senzibilizacija zajednice o problemima starijih osoba.

5. Za sufinanciranje programa u području **promicanja zdravog načina života i zaštite zdravlja,** koje obuhvaća podizanje svijesti građana o važnosti osobne, aktivne brige o zdravlju, važnosti rekreacije i pravilne prehrane, prevencija pretilosti, preventivne i terapijske programe, predavanja o zaštiti zdravlja.

6. Za sufinanciranje programa u području **zaštite životinja, okoliša i prirode**, koje obuhvaća informiranje o prirodnim bogatstvima, ekološkim zakonitostima, prirodnom krajoliku i zavičaju, brigu o flori i fauni, motiviranje na aktivnu brigu o okolišu i smanjenju količine otpada, stručna predavanja i istraživanja.

**Članak 6.**

Sredstva osigurana Proračunom u ukupnom iznosu od 70.000,00 EUR udruge ostvaruju sukladno odredbama Ugovora koji će biti sklopljen sa udrugom na temelju Pravilnika o financiranju programa i projekata udruga koji su od interesa za Općinu Kloštar Podravski.

Ovlašćuje se općinski načelnik Općine Kloštar Podravski za sklapanje Ugovora iz prethodnog stavka.

**Članak 7.**

Udruge čiji se projekti sufinanciraju iz Proračuna, o svom radu i realizaciji sredstava utvrđenih ovim Programom, dužne su podnijeti financijsko i narativno izvješće Općini Kloštar Podravski o svakom pojedinačnom sufinanciranom projektu sukladno uvjetima navedenim u Ugovoru iz članka 6. ovog Programa.

**Članak 8.**

 Ovaj Program objavit će se na mrežnim stranicama Općine Kloštar Podravski, a stupa na snagu 1. siječnja 2024.

**OPĆINSKO VIJEĆE OPĆINE KLOŠTAR PODRAVSKI**

**KLASA: 402-01/23-01/19**

**URBROJ: 2137-16-01/01-23-01**

**Kloštar Podravski, 29. studenog 2023.**

**PREDSJEDNICA:
Marija Šimunko**